b'\n_START_ARTICLE_\nWallace Spearmon\n_START_SECTION_\nKariera\n_START_PARAGRAPH_\nSpearmon je dokon\xc4\x8dal srednjo \xc5\xa1olo Fayetteville High School in se nato vpisal na Univerzo v Arkansasu, za katero je dve leti uspe\xc5\xa1no tekmoval na univerzitetnih tekmovanjih. V teku na 200 m je namre\xc4\x8d dvakrat postal ameri\xc5\xa1ki univerzitetni prvak, v letih 2004 in 2005, temu je dodal \xc5\xa1e naslov najbolj\xc5\xa1ega na 200 m v dvorani leta 2005. Zatem se je odlo\xc4\x8dil podati med profesionalce in si \xc5\xbee avgusta 2005 v teku na 200 m pritekel srebrno kolajno na Svetovnem prvenstvu v atletiki. Leta 2006 je na ameri\xc5\xa1kem dr\xc5\xbeavnem prvenstvu na prostem na 200 m osvojil 1. mesto, leta 2007 pa je bil drugi. Svoj zbir kolajn je \xc5\xa1e popravil na Svetovnem prvenstvu 2007 v Osaki, kjer je na 200 m osvojil bron ter temu dodal \xc5\xa1e zlato kot del ameri\xc5\xa1ke \xc5\xa1tafete 4x100 m._NEWLINE_Spearmonov osebni rekord v njegovi paradni disciplini, teku na 200 m, je 19.65. Tak \xc4\x8das je odtekel septembra 2006 na mitingu v Daeguju, Ju\xc5\xbena Koreja, in se nemudoma vpisal v atletsko zgodovino, saj je postal do tedaj tretji najhitrej\xc5\xa1i Zemljan v teku na 200 m. Kasneje sta ga na lestvici prehitela rojak Tyson Gay (19.58) ter Jamaj\xc4\x8dan Usain Bolt (19.19), tako da z rezultatom 19.65 trenutno zaseda peto mesto na lestvici najhitrej\xc5\xa1ih teka\xc4\x8dev v zgodovini teka na 200 m. Spearmon v svoji paradni disciplini velja za fini\xc5\xa1erja, saj obi\xc4\x8dajno pospe\xc5\xa1i \xc5\xa1ele po prvih 100 metrih in nato v ciljni ravnini prehiteva svoje tekmece. Vseeno ima v lasti odli\xc4\x8den rezultat tudi v teku na 100 m, 9.96, ki ga je postavil septembra 2007 v \xc5\xa0anghaju in na tamkaj\xc5\xa1njem mitingu celo prehitel svojega trening partnerja in tedanjega svetovnega prvaka na 100 m, Tysona Gaya. Spearmon ima v lasti tudi svetovni rekord na 300 m, februarja 2006 je v tej disciplini v dvorani postavil izid 31.88._NEWLINE_Spearmon se je prebil skozi sito ameri\xc5\xa1kih kvalifikacij za Poletne olimpijske igre 2008. Svojo vrednost je nato v Pekingu dokazal, ko je na 200 m osvojil 3. mesto in bronasto kolajno. Kasneje so ga sicer diskvalificirali in mu kolajno odvzeli, ker je po videoposnetku sode\xc4\x8d med tekom prestopil \xc4\x8drto. Sodniki so zanimivo diskvalificirali tudi drugouvr\xc5\xa1\xc4\x8denega v teku na 200 m, Churandyja Martino, tako da sta srebro in bron naposled pripadla Ameri\xc4\x8danoma Shawnu Crawfordu in Walterju Dixu. Spearmon je 3. mesto zasedel tudi na Svetovnem prvenstvu 2009 v Berlinu, tokrat na veljaven na\xc4\x8din._NEWLINE_Aprila 2010 mu je v Kingstonu, Jamajka, uspel hiter \xc4\x8das, 19.98. Ta dose\xc5\xbeek sicer ni bil dovolj za zmago, saj je pred 20.000 obiskovalci s \xc4\x8detrtim najbolj\xc5\xa1im \xc4\x8dasom v zgodovini, 19.56, slavil doma\xc4\x8din Usain Bolt. Zatem se je Spearmon uvrstil na finale Diamantne lige 2010 in v Z\xc3\xbcrichu ob odsotnosti vodilnega v to\xc4\x8dkovnem se\xc5\xa1tevku, Walterja Dixa, slavil z rekordom mitinga, 19.79. Ta dose\xc5\xbeek je nadgradil \xc5\xa1e z zmago na Veliki nagradi Rietija in \xc4\x8dasom 19.85. Do konca leta 2010 mu je uspel \xc5\xa1e en odli\xc4\x8den dose\xc5\xbeek, saj je zmagal na Kontinentalnem atletskem pokalu v Splitu.\n_START_SECTION_\nZasebno \xc5\xbeivljenje\n_START_PARAGRAPH_\nSpearmonov o\xc4\x8de, Wallace Spearmon starej\xc5\xa1i, se je prav tako ukvarjal z atletiko, bil je \xc5\xa1printer. Leta 1987 je Spearmon starej\xc5\xa1i osvojil bronasto kolajno v teku na 200 m na Panameri\xc5\xa1kih igrah._NEWLINE_Spearmon mlaj\xc5\xa1i je bil nekaj \xc4\x8dasa zaro\xc4\x8den z atletinjo Monico Hargrove, vendar sta se raz\xc5\xa1la.'